Seuns skuil in motorhuis tydens plaasaanvalRietvlei-dieretuinplaas is geleë in ’n gewoonlik rustige omgewing tussen Johannesburg se verre suide en Alberton. Dis ’n gewilde ontspanningsplek vir stadsmoeë Gautengers. Foto: http://www.rietvleilifestylecentre.co.za ŉ Seun en sy maat het Woensdagaand in ŉ motorhuis op ŉ ontspanningsplaas suid van Johannesburg weggekruip terwyl sy pa vier keer tydens ŉ struweling met rowers geskiet is. Bruce Lennox, voorsitter van die Glenvista-GPF, sê die slagoffer – wie se naam op versoek van sy naasbestaandes weerhou word – en sy gesin woon op die Rietvlei-dieretuinplaas tussen Alberton en Mulbarton, in die suide van Johannesburg, waarvan hy die bestuurder is. Omstreeks 20:00, terwyl sy vrou en dogter nie op die plaas was nie omdat hulle ŉ geleentheid bygewoon het, het hy drie mans buite die huis op die plaas gewaar. Hy het opgestaan om die skuifdeur toe te maak, maar Lennox vertel dit was te laat. Terwyl die seuns motorhuis toe gehardloop het om daar te skuil, het twee van die mans die bestuurder (in sy 40’s) oorval. In die struweling wat gevolg het, is hy vier keer geskiet. Hy is ná die aanval na die Unie-hospitaal in Alberton geneem, waar hy Donderdag geopereer sou word. Sy seun en dié se maat is ongedeerd, vertel Lennox. Kapt. Kay Makhubela, Gautengse polisiewoordvoerder, sê hy het navrae oor die aanval ontvang, maar het nog nie nadere besonderhede nie. Die Glenvista-GPF sê in ŉ Facebook-inskrywing speurders van die Mondeor-polisiekantoor ondersoek die voorval. Lennox, wat al sowat sewe jaar by die gemeenskapspolisiëringsforum betrokke is, sê danksy Glenvista se aktiewe GPF is misdaad in die verre suide van Johannesburg “nie so erg soos op baie ander plekke” in die Goudstad nie, “maar daar is ook maar voorvalle”. Op sy webwerf word Rietvlei-dieretuinplaas, langs die R554-Swartkoppiespad, as “ŉ pragtige plaas in die suide van Johannesburg” beskryf, wat “ŉ groot verskeidenheid ontspannings-, opvoedings-, sport- en gesinsaktiwiteite in die buitelug bied. “Die piekniekpark se lapas/braaiplekke en die Rietvlei-wandelpaaie is geleë in die rustigste omgewing op die plaas, omring deur natuurlike vleilande, groot wilger- en eikebome en ŉ pragtige tuin en grasperke, waar ŉ mens kan ontspan en die sonskyn en natuur geniet.”